དཔལ་ལྡན་ལྷ་མོའི་གསོལ་ཁ་ལ་ལྡེབ།
དཔལ་ནཱ་རོ་པ་ལ་ཕྱག་འཚལ་ལོ། །དཔལ་ལྡན་ལྷ་མོའི་གསོལ་ཁ་བྱེད་པར་འདོད་ན། གཏོར་མ་ཕུད་སྣོད་གང་འབྱོར་བཤམས་ལ། བྷྱོཿ རི་རབ་བྱང་ཤར་མཚོ་གླིང་ནས། །དཔལ་ལྡན་ལྷ་མོ་དུད་སོལ་མ། །འཁོར་དང་ཡང་འཁོར་མ་མོའི་ཚོགས། །བྱེ་བ་འབུམ་དང་བཅས་པ་རྣམས། ། གནས་འདིར་སྤྱན་འདྲེན་གཤེགས་སུ་གསོལ། །འདིར་བཤམས་འབར་བའི་གདན་ལ་བཞུགས། ། དངོས་འབྱོར་ཡིད་སྤྲུལ་མཆོད་པའི་ཚོགས། །མི་ཟད་ནམ་མཁའི་མཛོད་དུ་གྱུར། ། བསྐང་རྟེན་སྒྲུབ་རྦད་བསྐུལ་བའི་རྫས། །མཐུན་རྫས་མ་ཚང་མེད་པ་འདིས། །འདོད་ཁམས་དབང་ཕྱུག་དུད་སོལ་མར། །མཆོད་འབུལ་ཐུགས་དམ་དགྱེས་བསྐང་ནས། །ཐུགས་འགལ་ཉེས་བཤགས་བདག་ཅག་ལ། །ཁ་འཛིན་རྒྱབ་བརྟེན་སྡོང་གྲོགས་མཛོད། །མི་འབྲལ་རྟག་པར་སྲུང་སྐྱོབ་མཛོད། །སྡང་དགྲ་མི་མཐུན་རྐྱེན་ཚོགས་བཟློག །མཆོག་དང་ཐུན་མོང་དངོས་གྲུབ་སྩོལ། །བཅོལ་བའི་ཕྲིན་ལས་འགྲུབ་པར་མཛོད། །ཅེས་དད་ལྡན་ཚེ་རྒྱལ་ངོར། ༧རིག་འཛིན་ཆོས་རྒྱལ་རྡོ་རྗེས་སྤེལ་བ་དགེ། །།